Document ID: /roh_data/filtered/Bilingualer_Corpus4.jsonl.gz/245

Mandat per la Rogaziun federala 1999

La restampa è permessa pir suenter ils 15 da settember 1999

La regenza a la populaziun dal chantun Grischun

Charas convischinas, chars convischins

Avant 500 onns han eveniments da guerra influenzà il pajais e la populaziun dal Grischun. Sco eveniment sanguinus è oravant tut la battaglia da Chalavaina ida en l'istorgia. Quest onn han gì lieu pliras occurrenzas en il Grischun ed en pajais cunfinants ch'èn s'occupads dals eveniments da lez temp. Igl è caracteristic per talas occurrenzas ch'ellas n'èn betg deditgadas tant als aspects dal passà, mabain plitost a la dumonda, tge senn ch'in tal "giubileum da battaglia" possia anc avair en noss temp.

Il senn da la commemoraziun d'eveniments da guerra po esser multifar. Il sguard enavos po svegliar sentiments d'engraziaivladad che noss pajais, noss chantun e noss vischins directs en l'exteriur dastgan viver oz en pasch. El dat dentant er la pussaivladad d'intensivar las relaziuns cun ils vischins ch'èn caracterisadas oz da bun'armonia e respect vicendaivel, cun l'intenziun da chapir anc dapli in da l'auter e da trair a niz questas experientschas per schliar ils problems sur ils cunfins ora. Pussaivla è alura er la reacziun stinada che tals u sumegliants eveniments na dastgan betg pli sa repeter - ni uss ni en il futur.

Charas convischinas e chars convischins, Vus vegnis forsa a dir ch'ils arguments pussaivels menziunads per in sguard enavos sin eveniments da guerra sa chapeschian oz da sasez. Nus giudain oz ina vita en pasch e bainstanza che metta cumplettamain a chantun la tema da guerras e destrucziuns. La situaziun actuala en Europa e sin il mund ans mussa deplorablamain che quai n'è betg il cas. Bain n'essan nus betg las unfrendas d'ina smanatscha directa. Ma nus tuts essan quest onn perditgas d'ina tragedia umana che ha lieu en pauca distanza da noss pajais en Serbia, en il Kosovo e per part en ils territoris cunfinants. Esser perditga da suffrientschas umanas vul er dir: esser participà directamain. Il cumond dal respect cristian per il proxim pretenda che nus fetschian tut noss pussaivel per gidar las persunas ch'èn en privel da mort, ils persequitads, ils torturads, ils blessads e quels ch'èn periclitads en lur existenza fisica e psichica.

I dovra agid en dus reguards: l'emprim dovri agid umanitar che prova da mitigiar la misergia acuta, che pussibilitescha da viver e da surviver, che maina ensemen quels ch'èn vegnids separads e che mussa perspectivas per in return en la patria. Ma i dovra er la manifestaziun clera ch'eveniments identics u sumegliants na dastgan betg sa repeter ni en Serbia ed en il Kosovo, ni en la regiun muntagnarda curda, ni uschiglio en l'Europa u en in auter continent.

I fiss prepotent da crair che nus sulets sco pajais e pievel pitschen hajan la forza e l'influenza da chaschunar ina tala midada al meglier. Il sentiment da flaivlezza ch'è mintgatant absolutamain giustifitgà en vista a conflicts che vegnan reglads cun armas na dastga dentant betg ans surmanar d'acceptar la guerra, la destrucziun e la misergia umana sco part integrala da noss mintgadi. Be sche nus, ans regurdond da nossa cardientscha, da nossas valurs fundamentalas cristianas e da nossa tradiziun umanitara, faschain tut noss pussaivel per evitar conflicts, es noss agir consequent e sincer. Questa constataziun vala egualmain per regenzas, instituziuns internaziunalas, persunas e gruppas cun auta stima en la publicitad e per las simplas burgaisas ed ils simpels burgais. Mintgina e mintgin ha en sia funcziun la pussaivladad da viver toleranza e respect per il proxim, da mussar chapientscha per autras culturas ed auters usits, da pratitgar prontezza da gidar en la vita da mintgadi. Forsa è quai la semenza che vegn in di a crescher en ina cuminanza da pievels che n'è forsa betg dal tut libra da conflicts, ma che ha pli paucs conflicts e conuscha pli pauca violenza.

Charas convischinas e chars convischins, en vista als conflicts internaziunals na vulain nus betg emblidar ils conumans en noss agen pajais che han per in motiv u l'auter da purtar ina greva chargia. Lain empruvar da gidar er quels, pratitgond quai che nus sperain per l'entir mund: ina cuminanza che vegn sustegnida dal respect vicendaivel e da l'assistenza sincera.

A Vus tuts giavischain nus fortuna e la bendedicziun dal Segner. Possia il Tutpussant proteger noss conumans e nus.

Cuira, il settember 1999

En num da la regenza

Il president:

Klaus Huber

Il chancelier:

dr. Claudio Riesen

Gremi: Regenza dal Grischun

Funtauna: rg Regenza

Data: 15.09.1999